สรุปภาวะตลาดต่างประเทศ ประจำวันที่ 20 มี.ค. 2566
สรุปภาวะตลาดต่างประเทศ ประจำวันที่ 20 มี.ค. 2566
สรุปภาวะตลาดต่างประเทศ ประจำวันที่ 20 มี.ค. 2566
21 มี.ค. 2566

ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 1% ในวันจันทร์ (20 มี.ค.) ขานรับข่าวธนาคารยูบีเอสบรรลุข้อตกลงซื้อกิจการเครดิต สวิส รวมทั้งรายงานที่ว่าธนาคารกลางสหรัฐ (เฟด) ร่วมมือกับธนาคารกลางอีกหลายประเทศเพื่อช่วยเสริมสภาพคล่องในระบบการเงิน นอกจากนี้ ตลาดยังได้แรงหนุนจากการคาดการณ์ที่ว่า เฟดอาจจะไม่ปรับขึ้นอัตราดอกเบี้ยในการประชุมสัปดาห์นี้
ดัชนีเฉลี่ยอุตสาหกรรมดาวโจนส์ปิดที่ 32,244.58 จุด พุ่งขึ้น 382.60 จุด หรือ +1.20%, ดัชนี S&amp;P500 ปิดที่ 3,951.57 จุด เพิ่มขึ้น 34.93 จุด หรือ +0.89% และดัชนี Nasdaq ปิดที่ 11,675.54 จุด เพิ่มขึ้น 45.02 จุด หรือ +0.39%
ตลาดหุ้นยุโรปปิดปรับตัวขึ้นในวันจันทร์ (20 มี.ค.) เนื่องจากหุ้นกลุ่มธนาคารดีดตัวขึ้นจากระดับต่ำสุดในรอบ 3 เดือน โดยได้แรงหนุนจากการทำข้อตกลงของธนาคารยูบีเอสเพื่อซื้อธนาคารเครดิต สวิส
ทั้งนี้ ดัชนี STOXX 600 ปิดที่ 440.60 จุด เพิ่มขึ้น 4.29 จุด หรือ +0.98% โดยฟื้นตัวขึ้นหลังจากร่วงลงเกือบ 2% ในช่วงเช้า
ดัชนี CAC-40 ตลาดหุ้นฝรั่งเศสปิดที่ 7,013.14 จุด เพิ่มขึ้น 87.74 จุด หรือ +1.27%, ดัชนี DAX ตลาดหุ้นเยอรมนีปิดที่ 14,933.38 จุด เพิ่มขึ้น 165.18 จุด หรือ +1.12% และดัชนี FTSE 100 ตลาดหุ้นลอนดอนปิดที่ 7,403.85 จุด เพิ่มขึ้น 68.45 จุด หรือ +0.93%
ตลาดหุ้นลอนดอนปิดบวกในวันจันทร์ (20 มี.ค.) โดยฟื้นตัวขึ้นจากการติดลบในช่วงเช้า ขณะที่นักลงทุนขานรับการที่ธนาคารยูบีเอสทำข้อตกลงในช่วงสุดสัปดาห์ที่ผ่านมาที่จะซื้อกิจการของธนาคารเครดิต สวิส และการปรับตัวขึ้นของหุ้นกลุ่มเหมืองแร่ได้ช่วยหนุนตลาดด้วย
ทั้งนี้ ดัชนี FTSE 100 ตลาดหุ้นลอนดอนปิดที่ 7,403.85 จุด เพิ่มขึ้น 68.45 จุด หรือ +0.93%
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกในวันจันทร์ (20 มี.ค.) เนื่องจากการดีดตัวขึ้นอย่างแข็งแกร่งของตลาดหุ้นสหรัฐเป็นปัจจัยหนุนราคาน้ำมัน หลังจากราคาดิ่งลงแตะระดับต่ำสุดในรอบ 15 เดือนในระหว่างวัน
ทั้งนี้ สัญญาน้ำมันดิบ WTI ส่งมอบเดือนเม.ย. เพิ่มขึ้น 90 เซนต์ หรือ 1.4% ปิดที่ 67.64 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนพ.ค. เพิ่มขึ้น 82 เซนต์ หรือ 1.1% ปิดที่ 73.79 ดอลลาร์/บาร์เรล
สัญญาทองคำตลาดนิวยอร์กปิดบวกติดต่อกันเป็นวันที่ 2 ในวันจันทร์ (20 มี.ค.) โดยตลาดยังคงได้แรงหนุนจากการที่นักลงทุนเข้าซื้อทองคำในฐานะสินทรัพย์ที่ปลอดภัย ท่ามกลางความกังวลเกี่ยวกับวิกฤตการณ์ในภาคธนาคาร นอกจากนี้ การอ่อนค่าของดอลลาร์ยังเป็นอีกปัจจัยที่ช่วยหนุนตลาด
ทั้งนี้ สัญญาทองคำตลาด COMEX (Commodity Exchange) ส่งมอบเดือนเม.ย. เพิ่มขึ้น 9.30 ดอลลาร์ หรือ 0.47% ปิดที่ 1,982.80 ดอลลาร์/ออนซ์
สัญญาโลหะเงินส่งมอบเดือนพ.ค. เพิ่มขึ้น 18.40 เซนต์ หรือ 0.82% ปิดที่ 22.646 ดอลลาร์/ออนซ์
สัญญาพลาตินัมส่งมอบเดือนเม.ย. เพิ่มขึ้น 18.20 ดอลลาร์ หรือ 1.86% ปิดที่ 996.80 ดอลลาร์/ออนซ์
สัญญาพัลลาเดียมส่งมอบเดือนมิ.ย. เพิ่มขึ้น 16.50 ดอลลาร์ หรือ 1.7% ปิดที่ 997.40 ดอลลาร์/ออนซ์
ดอลลาร์สหรัฐอ่อนค่าลงเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันจันทร์ (20 มี.ค.) ขณะที่นักลงทุนยังคงจับตาสถานการณ์ในภาคธนาคารของสหรัฐและยุโรป รวมทั้งจับตาการประชุมนโยบายการเงินของธนาคารกลางสหรัฐ (เฟด) ในสัปดาห์นี้
ทั้งนี้ ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.42% แตะที่ระดับ 103.2528
ดอลลาร์อ่อนค่าลงเมื่อเทียบกับเงินเยน ที่ระดับ 131.32 เยน จากระดับ 131.67 เยน และอ่อนค่าลงเมื่อเทียบกับดอลลาร์แคนาดา ที่ระดับ 1.3660 ดอลลาร์แคนาดา จากระดับ 1.3719 ดอลลาร์แคนาดา
นอกจากนี้ ดอลลาร์สหรัฐยังอ่อนค่าเมื่อเทียบกับโครนาสวีเดน ที่ระดับ 10.3652 โครนา จากระดับ 10.4809 โครนา แต่แข็งค่าเมื่อเทียบกับฟรังก์สวิส ที่ระดับ 0.9283 ฟรังก์ จากระดับ 0.9252 ฟรังก์
ส่วนยูโรแข็งค่าเมื่อเทียบกับดอลลาร์สหรัฐ ที่ระดับ 1.0723 ดอลลาร์ จากระดับ 1.0682 ดอลลาร์ และเงินปอนด์แข็งค่าขึ้นแตะที่ระดับ 1.2280 ดอลลาร์ จากระดับ 1.2197 ดอลลาร์